บัวหลวงคลอดเดบิตซื้อทองคำ
ธนาคารกรุงเทพ จับมือ ห้างทองฮั่วเซ่งเฮง พกบัตรซื้อทองคำแทนเงินสด ลดเสี่ยงถูกปล้น
9 ส.ค. 2553

ธนาคารกรุงเทพ จับมือ ห้างทองฮั่วเซ่งเฮง พกบัตรซื้อทองคำแทนเงินสด ลดเสี่ยงถูกปล้น
นายชาญศักดิ์ เฟื่องฟู รองผู้จัดการใหญ่ ธนาคารกรุงเทพ เปิดเผยว่า ธนาคารได้ร่วมมือกับ ห้างทองฮั่วเซ่งเฮง ออกบัตรเดบิต “Purchasing Card” เพื่ออำนวยความสะดวกให้กับลูกค้าที่ประสงค์ซื้อทองคำ โดยบัตรดังกล่าวสามารถใช้แทนเงินสดเพื่อลูกค้าไม่จำเป็นต้องถือเงินสดจำนวนมาก หรือต้องถอนเงินสดเพื่อซื้อแคชเชียร์เช็คล่วงหน้า รวมไปถึงการลดความกังวลในสภาวะที่ราคาทองคำเกิดความผันผวนและการเปลี่ยนแปลงด้านราคา จนทำให้ต้องถอนเงินสดไปถือสำรองไว้ล่วงหน้าในการไปซื้อทองคำในแต่ละครั้ง
ทั้งนี้ เพียงนำบัตรดังกล่าวไปใช้กับเครื่องรับบัตร (อีดีซี) ที่ติดตั้งไว้ประจำร้าน กดรหัสประจำตัว เพื่อทำรายการ หลังจากนั้น ธนาคารจะตัดเงินในบัญชีผู้ถือบัตรเข้าบัญชีร้านฮั่วเซ่งเฮงทันทีที่ทำรายการ ซึ่งลูกค้าจะได้รับทองคำพร้อมเซลล์สลิปเป็นหลักฐานการซื้อ เมื่อทุกขั้นตอนดำเนินการเรียบร้อยธนาคารจะส่งข้อความสั้นให้กับผู้ถือบัตรตามหมายเลขโทรศัพท์ที่ลงทะเบียนไว้กับธนาคารยืนยันการทำรายการ เพื่อเป็นการสร้างความมั่นใจ ทั้งนี้ผู้ถือบัตรสามารถกำหนดวงเงินในการใช้บัตรซื้อทองคำได้สูงสุดถึง 999,999,999 บาทต่อวัน 
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ เทรดดิ้ง เปิดเผยว่า นับเป็นความร่วมมือกับธนาคารกรุงเทพเป็นแห่งแรกในการออกบัตรเดบิตที่สามารถอำนวยความสะดวกให้กับลูกค้าของห้างทองฮั่วเซ่งเฮง ด้วยปัจจุบันการลงทุนในทองคำแท่ง กำลังได้รับความนิยมและเป็นอีกหนึ่งทางเลือกสำหรับการลงทุนที่ให้ผลตอบแทนในระดับที่น่าสนใจ